علمت “كود”، من مصادر مطلعة، أن حكيم بنشماش، رئيس مجلس المستشارين داير حملة كبيرة هادي طالعة فشهر تقريبا للفوز برئاسة الغرفة الثانية اللّي كينافسو عليها دبا بشكل رسمي هو عبد الصمد قيوح القيادي الاستقلالي وعضو اللجنة التنفيذية لحزب الميزان. وحسب المصادر نفسها، لـ”كود”، فإن بنشماش دخل فهاد الحملة مع عدد من رؤساء الفرق فمجلس المستشارين ودار هاد الأسابيع اتصالات مكثفة للفوز مرة أخرى بهاد المنصب. هادشي بطبيعة الحال يلا مكانتش شي مفاجئة. فحسب مصدر “كود”، فإن الأغلبية مزال محسمات واش تقدم مرشح ديالها أو تدعم بنشماش أو قيوح. هادشي غادي يتعرف غدا الأربعاء. “كود” دارت اتصال مع حكيم بنشماش وسولاتو على آخر المستجدات ديال هاد الانتخابات. السيد باين ثايق فراسو غادي يطلع رئيس جديد ديال المجلس. وقال: “أنا خدام بمقترحات قدمتها للمستشارين وداير تنافس راقي وقدمت البرنامج ديالي اللّي فيه مضمون سياسي واضح وراه غادي نطلع برنامج عمل متكامل ديال 3 سنوات”. 
بنشماس في تصريح لـ”كَود”:أنا داير تنافس راقي على رئاسة مجلس المستشارين